b'\n_START_ARTICLE_\nBi (jade)\n_START_PARAGRAPH_\nBi, (kinesisk: \xe7\x92\xa7; pinyin: b\xc3\xac; Wade-Giles: pi) er en rund skive av jade (s\xc3\xa6rlig nefrittisk jade) med et hull i midten som hadde en i dag ukjent symbolsk betydning i det antikke Kina._NEWLINE_De eldste funn er fra neolittisk tid, og fremfor alt fra Liangzhukulturen (ca. 3400\xe2\x80\x932250 f.Kr). Senere eksemplarer er funnet fra Shang-, Zhou- og Han-dynastiene._NEWLINE_I neolittiske graver er bi blitt funnet p\xc3\xa5 magen eller brystkassen til den begravde. Flere av de eldste kinesiske kultgjenstander var stiliserte verkt\xc3\xb8y, men ingen etablert teori finnes for bi. Eldre funn er helt blanke mens yngre funn ofte prydes av snirklete m\xc3\xb8nstre. Ingen kjent bi er beskriftet med tekst._NEWLINE_En senere tradisjon forbinder den runde bi med Himmelen (som ble ansett som rund i antikk kinesisk kosmologi) mens en annen artefakt, cong, ble sett p\xc3\xa5 som knyttet med jorden (som ble ansett som firkantet)._NEWLINE_De sm\xc3\xa5 bi-lignende jadeskiver som i dag b\xc3\xa6res rundt halsen av mange kinesere anses som lykkebringende, men de kalles ikke bi.'